Der løber mange tanker igennem en, og det varmer jo en fars hjerte, men i bund og grund og handler det om at vinde kampen og så er det et ekstra plus, når sønnike også bidrager absolut. Sådan lyder det fra Ole Pedersen, der er far til en af de fodboldspillere, som hele verden lige nu taler om; nemlig Joakim Mæhle. Joakim Mæhle var igen storspillende og hjalp Danmark til en 4-0-sejr.  Fodboldspilleren, der oprindeligt stammer fra Østervrå, sikrede Danmark en 3-0 føring i kampen mod Wales. Og på hjemmebanen i Østervrå, hvor Joakim Mæhle, har trådt sine første fodboldsstøvler, var der lutter ros. - Det er fantastisk opbakning fra Østervrå, og vi skylder Joakim en kæmpe tak for det her, lyder det fra brormand Marko Mæhle Pedersen, der ikke lagde skjul på, at der også i Østervrå skulle festes igennem lørdag aften efter sejren og ikke mindst Mæhle-scoringen. Efter kampen blev han også storrost af holdkammeraterne. Med armene ud til siden løb Joakim Mæhle ud til alle de tilskuere, der var blevet på Johan Cruyff Stadium efter slutfløjt i Amsterdam. Her lavede han den såkaldte ’Fenerbahce-hilsen’, der fik tilskuere til at sende jubelbrøl og klapsalver ned imod ham. Hyldesten var fortjent, da Mæhle endnu en gang havde spillet en brandkamp, hvor han tilmed kom på tavlen. Det fik holdkammeraterne til at rose ham til skyerne. - Det er fantastisk, som han har udviklet sig. Han er outstanding. Han løber også rundt alene efter kampen og laver ’Fenerbahce’ til alle ender. Han kan blive ved med at løbe hele dagen og spiller igen en outstanding kamp, siger Thomas Delaney efter kampen. - Han har en motor, der er helt vild. Da det røde kort bliver givet, er jeg ude at sige, at han skal slappe af. Der var fem minutter tilbage, og vi førte 3-0. Han er et godstog. Jens Stryger Larsen, der spillede på den modsatte back, håber, at Mæhle fortsætter med sit storspil. - Han moser igennem, har et fantastisk gåpåmod og er bare en maskine. Han er virkelig en dygtig spiller og har gjort det fantastisk spiller. Og han må gerne blive ved med det, siger Stryger. Holdkammeraterne sendte Mæhle rundt på banen Forsvarsspilleren forklarer efter kampen, at det var holdkammeraterne, der bedte ham om at løbe en ekstra tur rundt på banen efter kampen. Og det var der en særlig grund til. - Der bliver altid joket med, at jeg har alt for meget energi tilbage, når vi er færdige med kampen. Men de bad mig om at lave den klassiske ’Fenerbahce’ ud til fansene. Når der står 25 holdkammerater og siger det, kan man ikke sige nej. - Vi oser af selvtillid, og det kunne jeg også mærke inden kampen. Vi blev bare ved og har god kvalitet i truppen. Det hel kommer efter en god kombination af den kvalitet, vi har i truppen og så den opbakning, vi har fået, siger Mæhle efter kampen. Dermed er Danmark klar til EM-kvartfinalen i Baku lørdag i næste uge. Kvartfinalemodstanderen bliver fundet søndag aften, når Holland og Tjekkiet mødes i Budapest. TV2 Nord var med til fodboldfest i Østervrå - se eller gense interviewet med Joakim Mæhles bror og far.

Referat:
Østervrå fejrede byens fodbold-helt, Joakim Mæhle, efter gigant-sejr i over Wales i 1/8-finalen ved EM. Og for farmand Ole Pedersen var det et ekstra plus, at sønnike bidrog til sikker sejr.